Alfons Håkansin hinaajat M/S *Viikari* ja M/S *Poseidon* Kotkan satamassa heinäkuussa 2013.
Alfons Håkansin hinaajat M/S *Helios*, M/S *Kraft* ja M/S *Iso-Pukki* Hietalahden telakan vieressä Helsingissä syyskuussa 2008.
**Alfons Håkans Oy Ab** on suomalainen vuonna 1945 perustettu meripalveluihin erikoistunut yritys, joka tarjoaa muun muassa satamahinausta, satamajäänmurtoa, öljynporauslauttojen hinausta, erilaisia merikuljetuksia, pelastusoperaatioita ja telakkatoimintaa. Yritys on Suomen suurin yksityinen varustamo alusten lukumäärällä mitattuna.

Alfons Håkans -konserniin kuuluu myös jalkapalloseura FC Interin taustayhtiö FC Inter Turku Oy.

Historia
--------

Johannes Håkans perusti Vaasaan 1890-luvulla sahayrityksen ja tukkien kuljettamista varten hankki myös hinaajia ja proomuja. Alfons Håkans (1909–1980), Johanneksen poika, oli mukana pelastamassa Vaasan edustalla vuonna 1929 karille ajanutta kreikkalaista rahtilaivaa. Alfons perusti lopulta vuonna 1945 yrityksen, joka kantoi hänen omaa nimeään *Alfons Håkans*. Alfons siirsi yrityksensä ja M/S *Fart* -hinaajan Vaasasta Turkuun vuonna 1961.

Stefan Håkans, Alfonsin poika, otti yrityksen vastuulleen isältään ja äidiltään Idalta vuonna 1974. Yritys alkoi kehittyä voimakkaasti ja 1960-luvun Turku-keskeisyys sai väistyä, kun yritys laajeni muualle Suomeen kuten Hankoon, Helsinkiin, Raumalle ja Kotkaan 1980- ja 1990-luvuilla. Vuonna 1988 Alfons Håkans osti Hangon Hinaus Oy:n ja näin samalla kaksinkertaisti toimintansa. Yritysostojen avulla Alfons Håkansista tuli alansa suurin Suomessa.

2000-luvun alkupuoliskolla yrityksen liikevaihto oli 20–25 miljoonaa euroa vuodessa, riippuen meripelastustöiden määrästä. Yrityksen liikevaihdosta tuli tuolloin puolet satamahinauksista, neljäsosa Pohjanmereltä, parikymmentä prosenttia erilaisista kuljetuksista ja viisi prosenttia pelastusoperaatioista. Vaativimpia Alfons Håkansin tekemiä meripelastustöitä 1990-luvulla ovat olleet muun muassa vuonna 1991 puskuproomu *Finn-Balticin* nosto, maaliskuussa 1994 karille ajaneen M/S *Sally Albatrossin* pelastustyö ja vuonna 2000 rahtialus M/V *Janran* nosto. Yrityksen suorittamat pelastusoperaatiot on huomioitu myös kansainvälisesti.

Kesäaikaan yrityksen aluksia on ollut Pohjanmerellä avustamassa ja siirtelemässä suuria öljynporauslauttoja.

Keväästä 2011 lähtien Alfons Håkans on ollut vuokralaisena Suomenlinnan kuivatelakalla Helsingissä. Alfons Håkans osti Ruissalon telakan Turun kaupungilta käyttöönsä vuosiksi 2013–2062. Ostot mahdollistavat Håkansin omavaraisuuden huolloissa, sekä asiakkaiden palvelun pienalusten huolloissa Ruissalossa että suurten alusten telakoinneissa Suomenlinnassa.

Vuonna 2016 Håkans investoi Itämeren jäänmurtopalveluihin, ostamalla kaksi keskikokoista monitoimimurtajaa, jo yhden aikaisemman omistamansa lisäksi. Hankinnat olivat kaksi lähes identtistä 72-metristä alusta M/S *Mercurius* ja M/S *Hermes*. Kolmella jäänmurtajalla yritys pystyi haastamaan paremmin kilpailutuksissa valtion omistamia jäänmurtoyhtiötä. Tuolloin Håkansilla olikin jäänmurtopalveluista sopimus Suomen Liikenneviraston kanssa M/S *Zeus* -aluksella ja Ruotsin merenkulkulaitoksen kanssa monivuotinen sopimus M/S *Hermes* -aluksen kanssa. Aikaisemmin sopimus on ollut myös Viron merenkulkulaitoksen kanssa. Jäänmurtokauden ulkopuolella aluksia on tarkoitus käyttää offshore-aluksina sekä esimerkiksi hylkysaneerauksissa öljynpoistajina.

### Toiminta Baltian maissa

Alfons Håkans aloitti jäänmurto- ja hinaustehtävät Virossa vuonna 2004. Aluksia oli neljä ja ne olivat sijoitettuna Tallinnan, Muugan ja Paldiskin satamiin. Vuonna 2006 aluksia oli jo kaksinkertainen määrä.

Joulukuussa 2013 uutisoitiin Alfons Håkansin allekirjoittaneen sopimuksen Virossa toimivan AS PKL -satamahinaajavarustamon ostamisesta. PKL:llä on neljätoista hinaajaa, jotka sijaitsevat Virossa: Tallinnan, Sillamäen, Muugan ja Paldiskin satamissa; sekä Latviassa Riian ja Ventspilsin satamissa. Yritysoston myötä Alfons Håkansista tuli Suomen ja Baltian maiden suurin varustamo alusten lukumäärässä laskettuna.

Stefan Håkans kommentoi yrityskauppaa:

> »Yrityskauppa on merkittävä osa strategiaa osallistua aktiivisesti Baltian satamahinaajamarkkinoiden kehittämiseen. Se tukee yhtiön tavoitetta kasvaa yhdeksi pohjoisen Itämeren satamahinaus- ja jäänmurtoalan merkittävimmäksi toimijaksi.» 
> 
>

Lähteet
-------

1. 1 2 3  Patentti- ja rekisterihallituksen ja verohallinnon yhteinen yritystietojärjestelmä *ytj.fi*. Patentti- ja rekisterihallitus ja verohallinto.  Arkistoitu 12.12.2013. Viitattu 12.12.2013.
2. 1 2 3 4
3. ↑  Alfons Håkans konserniin kuuluva FC Inter Turku Oy tehostaa toimintaansa. (Arkistoitu – Internet Archive) FC Inter Turku Oy 29.3.2016. Viitattu 28.10.2016.
4. 1 2 3 4 5 6  Antinluoma, Iina: Alfons Håkans laajeni Viroon (19. vsk, ISSN: 0356-133X) *ts.fi*.  24.1.2006. Turun Sanomat Oy.  Arkistoitu 12.12.2013. Viitattu 12.12.2013.
5. 1 2  Västilä, Tarja: Alfons Håkans hallitsee hinaamisen (Elinkeinoelämän keskusliiton lehti Prima, Numero 5-6, Kesäkuu 2006) *sosiaaliala.fi*.  2006. Elinkeinoelämän keskusliitto. Viitattu 12.12.2013. [vanhentunut linkki]
6. ↑  Enkvist, Liisa: Turkulainen Alfons Håkans pyytänyt jo tarjouksen Rauman telakalta (19. vsk, ISSN: 0356-133X) *ts.fi*.  16.9.2004. Turun Sanomat Oy. Viitattu 12.12.2013.
7. ↑  Vehkasalo, Jussi: Hylkyöljyn poistoon kehitellään robottia *lansivayla.fi*.  6.9.2011.  Arkistoitu 16.12.2013. Viitattu 12.12.2013.
8. ↑  Turun Ruissalon telakka merenkulkuyhtiö Håkansille (19. vsk, ISSN: 0356-133X) *ts.fi*.  27.6.2013. Turun Sanomat Oy. Viitattu 12.12.2013.
9. ↑  Malkamäki, Elina: Turkulainen varustamo hamuaa isompia Itämeren keikkoja.  *Turun Sanomat*, 1.5.2016, 112. vsk, nro 119, s. 5. Turku:  Turun Sanomat Oy. ISSN 0356-133X.
10. 1 2  Alfons Håkans laajenee Baltiassa (19. vsk, ISSN: 0356-133X) *ts.fi*.  12.12.2013. Turun Sanomat Oy. Viitattu 12.12.2013.

Aiheesta muualla
----------------

* Kuvia tai muita tiedostoja aiheesta **Alfons Håkans** Wikimedia Commonsissa

* Sjöström, Pär-Henrik & Brzoza, Krzysztof: *Alfons Håkans 1945-2005 : the Alfons Håkans history and fleet list*. Turku: Alfons Håkans, 2005. (englanniksi)